Et russisk-ejet firma i Dubai, en postkasseadresse i Canada og et firmanavn, der betyder "hemmelige produkthandler". Det er bare et par eksempler på de nye oplysninger, DR i dag kan bringe frem i sagen om leverancer af jetbrændstof til brug i Syrien.

Her er den fynske virksomhed Dan-Bunkering og ejerselskabet Bunker Holding sigtet for at have leveret jetbrændstof i strid med EU-sanktioner.

Ifølge de nye oplysninger overførte Dan-Bunkering i januar 2017 en betaling på omkring 20 millioner kroner til et firma med det engelske navn Arcane Product Trading. Arcane betyder "hemmelig". Hvad der gemmer sig bag firmaet og dets adresser på flere kontinenter, vender vi tilbage til.

Sagen kort DR har siden april 2019 afsløret sagen om det danske firma Dan-Bunkering, der ifølge DR's oplysninger er indblandet i en sag om ulovlige leverancer af mindst 30.000 ton jetbrændstof til brug for russisk militær i krigen i Syrien. Du kan få overblik over hele sagen her.

Det var russisk militær, der havde bedt Dan-Bunkering købe og betale Arcane Product Trading for jetbrændstoffet. Efterfølgende hjalp Dan-Bunkering med at omlaste brændstoffet til et russisk tankskib i Middelhavet.

Oplysningerne fremgår af amerikanske retsdokumenter, som DR har sammenholdt med centrale kilder, fortrolige oplysninger hos myndigheder og oplysninger om skibes sejladser.

Købet udgjorde 4.906 ton jetbrændstof, hvilket ifølge militæreksperter er nok til omkring 1.000 russiske bombetogter i Syrien.

- Unødvendige pengespor

DR har bedt to eksperter om at gennemgå de nye oplysninger.

En af dem er Lars Krull, der er finansekspert og seniorrådgiver ved Institut for Økonomi og Ledelse ved Aalborg Universitet. Han undrer sig over, at det russiske militær beder Dan-Bunkering om at betale Arcane Product Trading for jetbrændstof, som militæret selv ønsker at købe.

- Der er nogle pengespor, som i virkeligheden forekommer unødvendige, hvis det var en helt legal transaktion til en legal destination, siger Lars Krull.

- Der er nogle omveje, som ser ud til at være lavet for at skjule den oprindelige hensigt. Altså at produkter skal ende op i Syrien. Man vil sikkert gerne i det her mønster skjule, hvem der er køber og sælger, altså de ægte købere og sælgere. Og der falder det danske selskab ind som en villig hjælper.

DR afslørede i april sidste år, at Dan-Bunkering ifølge sagens oplysninger var involveret i leverancer af mindst 30.000 ton jetbrændstof til brug i Syrien. Jetbrændstoffet blev leveret til russiske tankskibe, som ifølge USA's anklagemyndighed sejlede det til Syrien til brug for russiske bombetogter.

Dan-Bunkering: Sådan gjorde vi Dan-Bunkerings rolle i leverancer af jetbrændstof til Syrien har DR kortlagt ved at sammenstille beskrivelser fra et amerikansk anklageskrift og andre amerikanske retsdokumenter med centrale kilder og fortrolige oplysninger hos danske myndigheder. De amerikanske retsdokumenter omhandler overtrædelse af USA's økonomiske sanktioner mod Syrien

Som led i vores research har vi indsamlet oplysninger fra erhvervsregistre i flere forskellige lande, indhentet lokationsdata for skibe og fået dataudtræk fra europæiske havneregistre.

Vi har også søgt aktindsigt hos både danske og udenlandske myndigheder og brugt blandt andet satellitbilleder, oplysninger fra sociale medier og videomateriale fra Syrien til vores kortlægning.

Endelig bygger historien på offentligt tilgængelige rapporter og nyhedsartikler, danske og udenlandske eksperters vurdering af oplysningerne samt en række anonyme kilder, herunder flere af hinanden uafhængige myndighedskilder.

I september sigtede Bagmandspolitiet (SØIK) både Dan-Bunkering, ejerselskabet Bunker Holding og Bunker Holdings administrerende direktør for at have overtrådt EU’s sanktioner ved at sælge og levere jetbrændstof til brug i Syrien i 2015 til 2017. Alle sigtede afviser at have brudt nogen regler.

Ny rolle

Mens omtalen af Dan-Bunkering hidtil mest har handlet om leverancer af jetbrændstof, så drejer de nye oplysninger sig om betalinger. Betalinger, hvor Dan-Bunkering efter eksperternes vurdering har hjulpet russisk militær med millionoverførsler til blandt andet Arcane Product Trading.

- Det danske selskab har jo egentlig ikke nogen særlig rolle at spille her. De bliver sådan en skal, der lige bliver skudt ind og er med til at sløre handlen, siger erhvervsjuridisk ekspert, Jakob Dedenroth Bernhoft.

- Så ville jeg nok, hvis jeg var Dan-Bunkering have undersøgt ganske nøje, hvordan det her egentlig hænger sammen. Hvem er ens samhandelspartnere? Hvorfor går transaktionerne, som de gør?

Jakob Dedenroth Bernhoft er direktør i rådgivningsvirksomheden Revisorjura.

Handler i dollars

Men hvad kan være forklaringen på, at transaktionerne går, som de gør?

Jakob Dedenroth Bernhoft vurderer, at det kan hænge sammen med, at handlerne med jetbrændstof foregik i amerikanske dollars.

USA har ligesom EU forbudt handler med jetbrændstof til Syrien, og hvis banker eller myndigheder har mistanke om, at der foregår ulovlige handler i dollars, kan de blokere betalingerne.

- Når vi ser alle de andre oplysninger, der ligger i sagen, så bliver det ret tydeligt, at russerne ikke bare kan gå ud og købe. For amerikanerne er i den grad opmærksomme på, hvad der sker, siger Dedenroth Bernhoft.

Det skærper en eventuel sanktionssag, hvis Dan-Bunkering har hjulpet russisk militær med at sløre millionbetalinger, så de fortsat kunne købe jetbrændstof på verdensmarkedet, vurderer seniorrådgiver Lars Krull fra Aalborg Universitet.

- Man hjælper jo faktisk noget af det, som er sanktionspålagt, siger Lars Krull.

- Det må jo være et relativt godt indicium på, at man rent faktisk har villet det her. For man har også stillet op der, hvor det ikke handlede om at få jetbrændstof fra A til B, men hvor det også handlede om at få pengene til at flyde i de rigtige retninger.

Det har siden 2014 været forbudt i EU både at sælge, levere og overføre jetbrændstof til brug i Syrien og at levere finansieringsmidler eller finansiel bistand til, at det kan foregå.

Tomme adresser

DR har undersøgt, hvad der gemmer sig bag firmaet Arcane Product Trading, som Dan-Bunkering i 2017 ifølge sagens oplysninger overførte de 20 millioner kroner til.

Betalingen blev ifølge oplysningerne sendt til firmaets underafdeling i Canada. På firmaets adresse i udkanten af storbyen Québec ligger et såkaldt kontorhotel. DR har besøgt stedet, men ikke fundet noget kontor i Arcane Product Tradings navn. Receptionisten i bygningen oplyser, at den præcise adresse alene er en postkasse, hvor der er registreret snesevis af virksomheder.

– Det er jo en tom skal, lyder vurderingen fra erhvervsjuridisk rådgiver Jakob Dedenroth Bernhoft.